

 REPUBLIKA HRVATSKA

OPĆINSKO GRAĐANSKO DRŽAVNO ODVJETNIŠTVO

 U ZAGREBU

 Zagreb, Slavonska avenija 6

Broj: P-3/2024-4

Zagreb, 19. listopada 2024.

SČ/IL

**OBAVIJEST UZ OGLAS**

Općinskog građanskog državnog odvjetništva u Zagrebu, broj: P-3/2024-4

od 17. listopada 2024. za radno mjesto namještenika III. vrste – vozača - *1 izvršitelj/ica*, na neodređeno vrijeme

U skladu s člankom 4. Uredbe o raspisivanju i provedbi javnog natječaja i internog oglasa u državnoj službi („Narodne novine“, broj: 78/2017., 89/2019. i 155/2023.), obavještavaju se kandidati o:

**1. opisu poslova radnog mjesta namještenika III. vrste - vozača**

Namještenik III. vrste - vozač obavlja poslove prijevoza po nalogu državnog odvjetnika ili zamjenika državnog odvjetnika i u službi dežurstva, preuzima i dostavlja poštu, skrbi za redovno održavanje službenog vozila (servis, registracija, osiguranje, popravci, pranje, punjenje gorivom i mazivima i dr.), evidentira relacije vožnje, kilometražu i potrošnju goriva te obavlja i druge srodne poslove u skladu s Godišnjim rasporedom poslova.

**2. podacima o plaći radnog mjesta namještenika III. vrste - vozača**

Osnovu plaću radnog mjesta namještenika III. vrste - vozača čini umnožak osnovice za obračun plaće i koeficijenta složenosti poslova radnog mjesta, a dodatak za radni staž iznosi 0,5% na osnovnu plaću za svaku navršenu godinu radnog staža.

Za radno mjesto namještenika III. vrste, u skladu s odredbom članka 7. stavka 1. te pripadajućom *Tablicom 1. Jedinstvena radna mjesta u državnoj službi* Uredbe o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/2024. i 33/2024.), koeficijent složenosti poslova iznosi 1,25.

**3. sadržaju i načinu testiranja**

Testiranje za radno mjesto sastoji se od razgovora Komisije s kandidatima (intervjua) i provjere sposobnosti i vještina kandidata u upravljanju motornim vozilom „B“ kategorije.

Testiranje provodi Komisija za provedbu oglasa.

Testiranju mogu pristupiti kandidati koji dođu u zakazano vrijeme i prije testiranja dokažu identitet važećom osobnom iskaznicom ili putovnicom.

Testiranju ne mogu pristupiti kandidati koji ne mogu dokazati identitet, osobe koje ne ispunjavaju formalne uvjete iz oglasa te osobe za koje se utvrdi da nisu podnijele prijavu na oglas za radno mjesto za koje se provodi testiranje.

Kandidat koji ne pristupi testiranju više se neće smatrati kandidatom u postupku.

Vrijeme i mjesto održavanja testiranja kandidata bit će objavljeni na mrežnoj stranici Državnog odvjetništva Republike Hrvatske najkasnije pet dana prije dana određenog za testiranje.

KOMISIJA ZA PROVEDBU OGLASA